F’dan l-istess kuntest, il-Kummissjoni għandha wkoll tosserva l-prinċipju ta’ ċertezza legali li jeħtieġ li kull att adottat mill-istituzzjonijiet tal-Unjoni jkun ċar u preċiż, sabiex il-persuni kkonċernati jkunu jistgħu jafu b’eżattezza d-drittijiet u l-obbligi li jirriżultaw minnu u li jieħdu l-provvedimenti tagħhom bħala konsegwenza. F’dan ir-rigward, ksur tal-prinċipju ta’ ċertezza legali għandu jiġi kkonstatat sa fejn il-metodu magħżul mill-Kummissjoni sabiex tiddefinixxi r-responsabbiltà in solidum bejn is-sussidjarja li tkun wettqet ksur tad-dritt tal-kompetizzjoni u l-kumpanniji parent suċċessivi tagħha ma jippermettix lil dawn il-kumpanniji parent li jkunu jafu b’eżattezza l-ammont tal-multa li huma għandhom iħallsu fir-rigward tal-perijodu li fih huma meqjusa responsabbli in solidum mill-ksur mas-sussidjarja tagħhom.

Għalhekk, din għandha l-obbligu li tosserva l-prinċipju ta’ individwalità tal-pieni u tas-sanzjonijiet li jeħtieġ li, skont l-Artikolu 23(3) tar-Regolament Nru 1/2003, l-ammont tal-multa li għandha titħallas in solidum għandu jiġi stabbilit skont il-gravità tal-ksur individwalment akkużat lill-impriża kkonċernata u t-tul tiegħu. Konsegwentement, meta l-Kummissjoni tixtieq tikkundanna in solidum sussidjarja li tkun wettqet ksur ma’ kull waħda mill-kumpanniji parent tagħha li magħhom hija kienet suċċessivament ifformat impriża differenti matul il-perijodu ta’ ksur, dan il-prinċipju jeħtieġ li din l-istituzzjoni tistabbilixxi separatament, għal kull waħda mill-impriżi inkwistjoni, l-ammont tal-multa li għandu jitħallas in solidum mill-kumpanniji li jagħmlu parti minnha, skont il-gravità tal-ksur individwalment akkużat lil kull impriża kkonċernata u t-tul tiegħu.

Fil-kuntest tad-determinazzjoni tar-relazzjoni esterna ta’ responsabbiltà in solidum, għall-ħlas ta’ multa imposta in solidum fuq diversi persuni ġuridiċi minħabba l-appartenenza tagħhom għall-istess impriża li tista’ tiġi akkużata bi ksur tar-regoli tad-dritt tal-kompetizzjoni tal-Unjoni, ċerti restrizzjonijiet huma applikabbli fuq il-Kummissjoni.

Il-kompetenza li l-Kummissjoni għandha, skont l-Artikolu 23(2) tar-Regolament Nru 1/2003, biex timponi multa li għandha titħallas in solidum minn diversi persuni ġuridiċi li jagħmlu parti minn impriża waħda hija limitata għad-determinazzjoni tal-ammont tal-multa li dawn il-persuni ġuridiċi huma obbligati li jħallsu in solidum, jiġifieri r-relazzjoni esterna ta’ responsabbiltà in solidum, iżda ma hijiex estiża sabiex tiddetermina s-sehem ta’ dan l-ammont li għandu jiġi sostnut mill-kodebituri in solidum fil-kuntest tar-relazzjoni interna ta’ responsabbiltà in solidum.

Min-naħa l-oħra, fl-assenza ta’ ffissar b’kuntratt tas-sehem tal-kodebituri ta’ multa imposta in solidum, huma l-qrati nazzjonali li għandhom jistabbilixxu, fir-rispett tad-dritt tal-Unjoni, dan is-sehem billi japplikaw id-dritt nazzjonali.

Minn dan jirriżulta li ma jistax jiġi mitlub li kull kumpannija għandha tkun tista’ tiddeduċi mid-deċiżjoni li timponi fuqha multa li għandha titħallas in solidum ma’ kumpannija waħda jew iktar is-sehem li hija għandha tbati fir-relazzjoni tagħha mal-kodebituri in solidum tagħha, ladarba l-Kummissjoni tkun tħallset is-somma integrali tal-multa. Għaldaqstant, l-assenza ta’ determinazzjoni ta’ dan is-sehem fid-deċiżjoni tal-Kummissjoni li timponi in solidum multa ma tistax, waħedha, tikkostitwixxi ksur tal-prinċipju ta’ ċertezza legali.

Minbarra dan, peress li s-setgħa li tipproċedi għal tqassim intern tal-ammont ta’ multa li għandha titħallas in solidum tappartjeni lil qorti nazzjonali jew lil arbitru u mhux lill-Kummissjoni, il-Kummissjoni ma tista’ bl-ebda mod tiġi kkritikata li illeċitament iddelegat tali setgħa billi ma stabbilixxietx, fid-deċiżjoni kkontestata, is-sehem tal-kodebituri in solidum fil-kuntest tar-relazzjoni interna tagħhom.

(ara l-punti 149, 151, 152, 157, 158)